Diari Oficial de la Generalitat Valenciana


Sumari del DOGV 7487, del 17-03-2015 (2015/2210)

RESOLUCIÓ de 27 de febrer de 2015, del conseller de Governació i Justícia, per la qual aprova el Pla de Prevenció d'Incendis Forestals de la Demarcació Forestal de Llíria.
---------------------------------------------------------------------------------------------------------------------------------------------------------------------------

### Dades del document

Número de DOGV
:   7487

Data del DOGV
:   17-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2210


Data del document
:   27-02-2015

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * Llíria

RESOLUCIÓ de 27 de febrer de 2015, del conseller de Governació i Justícia, per la qual aprova el Pla de Prevenció d'Incendis Forestals de la Demarcació Forestal de Llíria. [2015/2210]  
La planificació de la prevenció d'incendis forestals a la Comunitat Valenciana es realitza a través de diferents figures que es corresponen amb distints àmbits territorials. Des dels plans locals de prevenció d'incendis forestals, d'àmbit local, als plans de prevenció d'incendis forestals de demarcació, d'àmbit supracomarcal, passant pels plans de prevenció de parcs naturals.  
La Llei 3/1993, de 9 de desembre, Forestal de la Comunitat Valenciana, en l'article 55.1, indica que correspon a l'Administració de la Generalitat Valenciana la planificació, coordinació i execució de les mesures i accions necessàries per a la prevenció i lluita contra els incendis forestals, i establix un sistema de gestió forestal basat en demarcacions. Assenyala, a més, en el punt 2 del mateix article, que per a això i sense impedir el que establisquen el Pla General d'Ordenació Forestal i els plans forestals de demarcació, l'administració forestal aprovarà, dins d'estos últims, els plans sectorials de prevenció d'incendis forestals, que contindran les previsions necessàries respecte a les actuacions i mitjans per a la prevenció i extinció d'incendis.  
  
El Reglament de la Llei 3/1993, Forestal de la Comunitat Valenciana, aprovat pel Decret 98/1995, del Govern Valencià, de 16 de maig de 1995, establix, en l'article 139, els continguts mínims que han de contindre els plans de prevenció d'incendis forestals de demarcació, que són: classificació del territori en funció del risc d'incendis forestals, tenint en compte per a esta classificació, entre altres, els factors següents: vegetació i models de combustible, activitats susceptibles de produir incendis forestals i dades estadístiques. Zones d'especial protecció en funció del risc d'erosió i importància ecològica de les masses existents. Inventari i valoració dels mitjans de prevenció d'incendis existents incloent-hi: xarxa vial jerarquitzada en funció del trànsit, xarxa de vigilància fixa i mòbil, xarxa d'infraestructura de defensa contra incendis. Cartografia referida als punts anteriors. Ordenances bàsiques referents a la prevenció d'incendis. Directrius d'actuació i accions previstes en prevenció d'incendis amb indicació de la forma i terminis d'execució. Pla economicofinancer.  
  
D'altra banda, la Llei 43/2003, de 21 de novembre, Forestal, en l'article 48, sobre zones d'alt risc d'incendi, establix l'obligatorietat de formular, per a les zones declarades com d'alt risc d'incendi forestal, un pla de defensa, que ha de considerar, com a mínim: els problemes socioeconòmics que puguen existir en la zona i que es manifesten a través de la provocació reiterada d'incendis o de l'ús negligent del foc, així com la determinació de les èpoques de l'any de major risc d'incendis forestals. Els treballs de caràcter preventiu que siga necessari realitzar, incloent-hi els tractaments silvícoles que procedisquen, àrees tallafocs, vies d'accés i punts d'aigua que hagen de realitzar els propietaris de les muntanyes de la zona, així com els terminis d'execució. Les modalitats d'execució dels treballs, en funció de l'estat legal dels terrenys, per mitjà de convenis, acords, cessió temporal dels terrenys a l'Administració, ajudes o subvencions o, si és el cas, execució subsidiària per part de l'Administració. L'establiment i disponibilitat dels mitjans de vigilància i extinció necessaris per a donar cobertura a tota la superfície forestal de la zona, amb les previsions per al finançament. La regulació dels usos que puguen donar lloc a risc d'incendis forestals.  
  
Per tant, l'any 2007 inicia la Generalitat Valenciana el procés de redacció dels plans de prevenció d'incendis forestals de demarcació de la Comunitat Valenciana, un treball llarg i ambiciós atesa l'amplitud i complexitat de l'espai forestal, que va arribar al seu terme en 2014, amb la finalització de la redacció de l'últim pla de demarcació. Durant este període, el contingut dels plans successius s'ha enriquit i homogeneïtzat, incorporant nombrosos aspectes aportats durant el procés de participació, fins a arribar, en el cas de la demarcació de Llíria, al punt final del procés, el document final que ara s'aprova, que és, no obstant, fidel en el contingut i línies bàsiques al que va ser sotmés a informació pública al març de 2014 i enviat a la consideració de diferents entitats i a la totalitat de les entitats locals afectades.  
  
El Pla de Prevenció d'Incendis Forestals de la Demarcació Forestal de Llíria se centra en dos aspectes fonamentals. D'una banda, la disminució de la probabilitat que ocórrega un incendi per mitjà de la vigilància, la dissuasió i la conciliació d'interessos. I, d'una altra, la disminució de la perillositat de l'incendi forestal una vegada que s'ha produït, per mitjà de la construcció i manteniment d'infraestructures de prevenció que servisquen de suport a l'extinció (xarxa de camins, xarxa d'àrees tallafocs i xarxa de depòsits d'extinció).  
L'àmbit d'actuació és la demarcació de Llíria, situada a la província de València. La demarcació està composta per les comarques del Camp de Morvedre, el Camp de Túria, la Foia de Buñol i l'Horta de València (l'Horta Nord, l'Horta Oest, l'Horta Sud i València). La superfície total de la demarcació és de 246.896,81 ha, de les quals 94.937,3 ha corresponen a terreny forestal (38,4 %). El 43,6 % del terreny forestal de la demarcació (41.422,2 ha) és gestionat per la Generalitat, la resta correspon a terrenys privats.  
En l'àmbit de la demarcació es troben el Parc Natural de la Serra Calderona, el Parc Natural del Túria i el Parc Natural de l'Albufera.  
  
La vocació del terreny forestal és fonamentalment ambiental i paisatgística, amb un alt ús recreatiu, a causa de la proximitat de l'àrea metropolitana de València.  
Per tant, d'acord amb l'article 55.2 de la Llei 3/1993, Forestal de Comunitat Valenciana, i l'article 10 del Decret 9/2014, de 12 de juny, del president de la Generalitat, que assigna competències a la Conselleria de Governació i Justícia, vist que el pla complix el que disposa la legislació en la matèria i a proposta de la directora general de Prevenció, Extinció d'Incendis i Emergències, resolc:  
  
  
Primer  
Aprovar el Pla de Prevenció d'Incendis Forestals de la Demarcació Forestal de Llíria com a directriu tècnica en la matèria en l'àmbit de la demarcació forestal que engloba els termes municipals de: Almàssera, Benaguasil, Benavites, Benetússer, Benifairó de les Valls, Beniparrell, Benisanó, Bétera, Bonrepòs i Mirambell, Buñol, Burjassot, Canet d'En Berenguer, Casinos, Catarroja, Cheste, Chiva, Domeño, Dos Aguas, l'Eliana, Emperador, Estivella, Faura, Foios, Gátova, Gilet, Godella, Godelleta, Llíria, Llocnou de la Corona, Loriguilla, Macastre, Manises, Massalfassar, Massamagrell, Massanassa, Meliana, Mislata, Moncada, Museros, Nàquera, Olocau, Paiporta, Paterna, Petrés, Picanya, Picassent, la Pobla de Farnals, la Pobla de Vallbona, Puçol, el Puig de Santa Maria, Quart de les Valls, Quart de Poblet, Quartell, Rafelbunyol, Riba-roja de Túria, Rocafort, Sagunt, San Antonio de Benagéber, Sedaví, Segart, Serra, Siete Aguas, Silla, Tavernes Blanques, Torrent, Torres Torres, València, Vilamarxant, Vinalesa, Xirivella i Yátova, pertanyents a la província de València, el contingut i característiques de la qual s'arrepleguen en l'annex d'esta resolució.  
  
Segon  
Es faculta la directora general de Prevenció, Extinció d'Incendis i Emergències perquè, en l'àmbit de les seues competències, dicte les disposicions i adopte les mesures necessàries per al desplegament i foment del pla, tot això condicionat a la disponibilitat pressupostària anual.  
  
  
Tercer  
1. Les disposicions que conté el Pla de Prevenció d'Incendis Forestals de la Demarcació Forestal de Llíria constituïxen la directriu tècnica superior en prevenció d'incendis forestals en l'àmbit definit en esta resolució, no tenen rang normatiu, són subsidiàries, per tant, en l'aplicació de la normativa general de prevenció d'incendis forestals.  
  
2. En les zones incloses en l'àmbit d'un parc natural, i en els aspectes en què pot donar-se contradicció, preval el marc legislatiu propi de cada parc, en concret el pla d'ordenació dels recursos naturals, el pla rector d'ús i gestió i el pla de prevenció d'incendis forestals.  
Contra esta resolució, que entra en vigor l'endemà de la publicació en el Diari Oficial de la Comunitat Valenciana, les persones interessades poden interposar un recurs contenciós administratiu, en el termini de dos mesos comptador a partir de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen l'article 10 i concordants de la Llei reguladora de la jurisdicció contenciosa administrativa.  
Tot això no impedix la interposició del recurs potestatiu de reposició, davant del conseller de Governació i Justícia, en el termini d'un mes des de l'endemà de la publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
DISPOSICIONS ADDICIONALS  
  
Primera. Pla de defensa  
Pel que fa a l'article 48 de la Llei 43/2003, de 21 de novembre, Forestal, este pla, juntament amb el que establix la planificació general d'extinció d'incendis forestals en el seu àmbit territorial, té la consideració de pla de defensa.  
  
Segona. Clàusula de no increment del gasto públic  
L'aplicació i el posterior desplegament d'esta resolució no podran suposar cap increment de gasto en el pressupost consolidat de la Generalitat.  
  
DISPOSICIÓ TRANSITÒRIA  
  
Única. Plans locals  
Els plans locals de prevenció d'incendis forestals dels municipis inclosos en la demarcació forestal de Llíria que estiguen ja aprovats, s'han d'adaptar, en un termini de 6 mesos, al que disposa el pla de prevenció d'incendis de la demarcació.  
  
València, 27 de febrer de 2015.- El conseller de Governació i Justícia: Luis Santamaría Ruiz.  
  
  
ANNEX  
Contingut i característiques del pla  
  
El pla està estructurat en els blocs següents:  
0. Continguts generals: glossari. Referències legislatives. Autors i col·laboradors.  
1. Introducció.  
2. Anàlisi històrica d'incendis: informe de l'anàlisi històrica. Gràfiques de la demarcació. Gràfiques comparatives província-demarcació. Annexos.  
3. Anàlisi del risc d'incendis: metodologia del risc estadístic. Metodologia de la perillositat. Metodologia de la demanda de protecció. Metodologia de l'anàlisi del risc.  
4. Pla de prevenció de causes: anàlisi i diagnòstic. Línies d'actuació. Annexos.  
5. Pla de vigilància, detecció i dissuasió: memòria.  
6. Pla d'infraestructures: memòria d'actuacions. Descripció de la xarxa d'àrees tallafocs. Descripció de la xarxa viària. Descripció de la xarxa hídrica específica. Descripció de la xarxa hídrica d'ús múltiple. Annexos.  
7. Normes tècniques, instruccions i guies: vials. Punts d'aigua. Àrees tallafocs. Àrees tallafocs perimetrals de zones habitades, zones industrials, zones d'ús públic, instal·lacions de recreació, parcs eòlics i abocadors. Paellers. Cremes agrícoles. Construcció de cremadors agrícoles. Redacció de plans locals de prevenció d'incendis forestals. Redacció de plans de prevenció d'incendis forestals en espais naturals protegits diferents de parcs naturals. Redacció de plans locals de cremes. Redacció de plans d'ordenació de cremes prescrites. Projectes d'execució de cremes prescrites.  
8. Informes municipals.  
9. Programació econòmica i temporal.  
10. Document de síntesi.  
Així mateix, disposa d'una referència cartogràfica completa dels aspectes tractats en els blocs allistats.  
Tots els documents que componen el pla, elaborats per a una major operativitat exclusivament en format digital, són accessibles a través de la pàgina web de la conselleria competent en prevenció d'incendis forestals.  
Amb caràcter general, el pla té una vigència de 15 anys amb revisions ordinàries cada 5 anys.